Граѓанските организации почнаа да се координираат повеќе една со друга на конкретни теми, како што е ИПА II, и предложија повеќе структурирани механизми за консултации со Владата, врз основа на секторски пристап.

#### Правосуден систем

Законодавната рамка која го регулира судството на земјата, како и неговата физичка и техничка инфраструктура, значително се разви како резултат на сеопфатните реформи спроведени во текот на изминатата деценија. Многу од општите прашања со кои се соочуваат сите земји кандидатки се решени, вклучувајќи го и отстранувањето на заостатокот на предмети во судовите, основањето на Академијата за судии и јавни обвинители, формалната независност на телото на судската власт (Судскиот совет), воведувањето на систем на административна правда и подобрувањето на законодавството за граѓанска и кривична постапка. Како резултат на тоа, земјата сега е во напредна фаза која бара покомплексни подобрувања и подобрувања кои претставуваат предизвик. Ова се однесува на потребата да се обезбеди не само структурна туку и функционална независност на судиите, подобрување на квалитетот на правдата и стандарди во служба на граѓаните, зголемување на економичноста и вредноста на судскиот систем, подобро стратешко планирање, зголемување на употребата на не - судски лекови и алтернативно решавање на спорови и подобрен пристап до правдата за повеќе ранливи членови на општеството.

Еден од главните предизвици е зголемената загриженост изразена во однос на селективноста на и влијанието врз спроведувањето на законот и судството. Основното начело на владеењето на правото, дека правдата не само што мора да се постигне, туку исто така, мора да се види дека е постигната , не е целосно разбрано или почитувано од страна на властите во однос на активностите за спроведување на законот насочени кон конкретни лица или сектори. И понатаму се покренуваат прашања, внатре и надвор од земјата, за можното политичко влијание врз одредени судски постапки. Иако судската структура е формално независна од надворешни влијанија на парламентарната и извршната власт, поединечните судии, исто така, мора да постапуваат независно од било каква форма на притисок, инаку довербата на јавноста ќе биде изгубена и владеењето на правото доведено во прашање. Исто така, потребни се системски подобрувања на квалитетот на правдата, особено појасно аргументирање и транспарентност на судските пресуди (за да се зголеми довербата на јавноста и да се справи со загриженоста за независноста); поголема и подоследна употреба на праксата на повисоките судски инстанци и судската пракса на ЕСЧП (за подобрување на предвидливоста и правната сигурност за поединци и бизниси кои ги користат судовите) и пораспространето спроведување на постојните етички кодекси. Потребна е зајакната заштита за да се осигури дека судските назначувања и унапредувања се засновани на заслуги. За детална анализа за развојот на настаните во правосудниот систем, видете Поглавје 23 - правосудство и фундаментални права .

#### Борба против корупција

Воспоставена е правната и институционалната рамка и земјата постојано гради евиденција на истраги, обвиненија и пресуди. Собрание се податоци за неколку стотици случаи на корупција започнати од 2009 година и повеќе од 30 случаи на корупција на високо ниво започнати од 2004 година, од кои сите сега се предмет на постојано следење од истрага до конечната пресуда. Сепак, потребно е во пракса да се видат повеќе конкретни резултати, како во поглед на намалување, така и на одвраќање од корупција. Човечките и финансиските ресурси на различни тела за извршување и надзорни агенции остануваат слаби и нивните овластувања, статусот, независноста и препознатливоста треба да се зајакнат за да се вклучат во делотворни операции. Меѓуагенциската соработка и комуникација сè уште треба да се подобруваат, а размената на податоци и споделување е ограничено. Проблемите вклучуваат недостаток на ИТ поврзување помеѓу судовите и службата на јавното обвинителство и непостоењето на централен регистар за јавните службеници, што ја попречува надзорната работа на Државната комисија за спречување на корупција. Научените лекции од изминатите антикорупциски политики и мерки треба да се практикуваат многу поефикасно. Во моментов има незначително стратешко планирање во оваа област, а идните политики треба подобро да се насочат кон реалните проблематични области, вклучувајќи ги и јавните набавки, корупцијата во политиката и корупцијата на високо ниво. Итно се потребни мерки за подигнување на свеста и поголема политичка посветеност. Сè уште има тврдења за селективна примена и политичко влијание во оваа област и потребен е попроактивен став за да се елиминираат овие сериозни прашања. Довербата на јавноста во антикорупциската тела останува слаба. Како што е случајот и на други места во регионот, корупцијата останува распространета во многу области и продолжува да биде сериозен проблем. За детална анализа на состојбите во областа на антикорупциската политика, видете го Поглавјето 23 - Правосудство и фундаментални права .

11